ສະຖາບັນພັດທະນາການບໍລິຫານການສຶກສາໄດ້ຈັດພິທີສະເຫຼີມສະຫຼອງວັນຄູແຫ່ງຊາດ 7 ຕຸລາ ຄົບຮອບ 21 ປີ ຂຶ້ນ ໃນວັນທີ 8 ກໍລະກົດ 2015 ໂດຍການເປັນປະທານຂອງ ທ່ານ ຄູນມີ ພົມມະນິມິດ ຜູ້ອໍານວຍການສະຖາບັນພັດທະນາການບໍລິຫານການສຶກສາ ມີຜູ້ເຂົ້່ຮ່ວມຕາງໜ້າຈາກຫ້ອງການ, ກົມຈັດຕັ້ງ ແລະ ພະນັກງານ, ສູນພັດທະນາການສຶກສານອກໂຮງຮຽນ, ສູນປະກອບການລາວ-ອິນເດຍ, ຄະນະຫ້ອງການ
ສຶກສາທິການ ແລະ ກິລາເມືອງຫາດຊາຍຟອງ, ຕາງໜ້າຄູ-ອາຈານຈາກໂຮງຮຽນປະຖົມອ້ອມຂ້າງສະຖາບັນ, ພະນັກງານຄູບຳນານ, ຄະນະພະແນກ, ວິຊາການຈາກ ສພບ ແລະ ສູນຝຶກອົບຮົມຜູ້ບໍລິຫານການສຶກສາວັງວຽງເຂົ້າຮ່ວມຢ່າງພ້ອມພຽງ.
ໃນພິທີດັ່ງກ່າວ ໄດ້ຮັບຟັງການເລົ່າປະຫວັດຄວາມເປັນມາໂດຍຫຍໍ້ຂອງວັນຄູແຫ່ງຊາດ ແລະ ປະສົບການ ການເຄື່ອນໄຫວຊີວິດຈິງໃນການປະກອບອາຊີບຄູ ໂດຍ ທ່ານ ໄມບູນ ຜານິດ ຮອງຜູ້ອຳນວຍການສະຖາບັນພັດທະນາການບໍລິຫານການສຶກສາ ເພື່ອປຸກລະດົມເຊື່ອມຊຶມມູນເຊື້ອຂອງວັນດັ່ງກ່າວໃຫ້ພະນັກງານວິຊາການ ນຳໄປຜັນຂະຫຍາຍ ເພື່ອສ້າງຕົນເອງໃຫ້ຮູ້ຮັກເຊື້ອແພງຊາດ, ອຸດທິຕົນເພື່ອປະເທດຊາດ ແລະ ສຳນຶກເຖິງຄຸນງາມຄວາມດີຂອງຄູ. ຈາກນັ້ນ, ຕາງໜ້າພະນັກງານສະຖາບັນຂຶ້ນອ່ານກາບກອນອວຍພອນວັນຄູເພື່ອອວຍພອນຄະນະນຳສະຖາບັນ ແລະ ລະນຶກເຖິງຄຸນງາມ ຄວາມດີຂອງຄູຜູ້ທີ່ເສຍສະຫຼະເພື່ອປະເທດຊາດ.
ໃນໂອກາດນີ້, ທ່ານ ຄູນມີ ພົມມະນິມິດ ຜູ້ອຳນວຍການສະຖາບັນໄດ້ອ່ານສານອວຍພອນວັນຄູແຫ່ງຊາດຂອງທ່ານຮອງນາຍົກລັດຖະມົນຕີ ລັດຖະມົນຕີວ່າການກະຊວງສຶກສາທິການ ແລະ ກິລາ ເຖິງຄູອາຈານໝົດທຸກຄົນທົ່ວປະເທດ ພ້ອມທັງໄດ້ເຜີຍແຜ່ຜົນສຳເລັດ ຂອງກອງປະຊຸມໃຫຍ່ ຄັ້ງທີ 8 ອົງຄະນະພັກກະຊວງສຶກສາທິການ ແລະ ກິລາ, ໃນຕອນທ້າຍທ່ານຜູ້ອຳນວຍການກໍ່ໄດ້ເຜີຍແຜ່ເນື້ອໃນກອງປະຊຸມກ່ຽວກັບການໃຫ້ການສະໜັບສະໜູນຂອງຄູ່ຮ່ວມພັດທະນາ ເພື່ອພັດທະນາຂີດຄວາມສາມາດຂອງພະນັກງານສະຖາບັນ ໃຫ້ແກ່ຜູ້ເຂົ້າຮ່ວມ ແລະ ແຂກທີ່ຖືກເຊີນຮັບຊາບ.
ຂ່າວ ແລະ ພາບໂດຍ: ໜ່ວຍງານຂໍ້ມູນຂ່າວສານ